ອີຢູ ລົງໂທດ ຮອບໃໝ່ ຕໍ່ຊີເຣຍ (ເບິ່ງວີດີໂອ)
ອີຢູຫຼືສະຫະພາບຢູໂຣບ ທຳການລົງໂທດຮອບໃໝ່ ຕໍ່ຊີເຣຍ ຂະນະທີ່ຄວາມຮຸນແຮງ ຍັງດຳເນີນຢູ່ຕໍ່ມາ ໃນທົ່ວປະເທດ
ສະຫະພາບຢູໂຣບໄດ້ຕັດສິນໃຈລົງໂທດຮອບໃໝ່ຕໍ່ພວກທີ່ຢູ່ໃນວົງໃນຂອງປະທານາທິບໍດີຊີ ເຣຍທ່ານ Bashar al-Assad ຂະນະທີ່ການປະທະກັນຄັ້ງໃໝ່ລະເບີດຂຶ້ນໃນທົ່ວປະເທດ ບັນດາລັດຖະມົນຕີການຕ່າງປະເທດ ຂອງສະຫະພາບຢູໂຣບ ທີ່ພວມປະຊຸມກັນ ຢູ່ນະຄອນ Brussels ກ່າວວ່າ ພວກທ່ານຈະທຳການລົງໂທດກ່ຽວກັບການຫ້າມເດີນທາງ ແລະຢຶດຊັບ ສິນສະມາຊິກຫຼາຍໆຄົນ ໃນຄະນະລັດຖະບານ ແລະຄອບຄົວຂອງປະທານາທິບໍດີ Assad ຮວມທັງພັນລະຍາຂອງທ່ານ ຄືຍານາງ Asma al-Assad ທີ່ເປັນຄົນອັງກິດ ໂດຍກຳເນີດ ນັ້ນ ພັນລະຍາຂອງທ່ານ Assad ໄດ້ຕົກເປັນຈຸດສົນໃຈເມື່ອໄວໆມານີ້ຫຼັງຈາກອີແມລທີ່ໜັງສືພິມ Guardian ຂອງອັງກິດໄດ້ຮັບມານັ້ນເປີດເຜີຍໃຫ້ເຫັນວ່າ ຍານາງຍັງສັ່ງຊື້ເຄື່ອງຊື້ຂອງເປັນ ຈຳນວນຫຼວງຫຼາຍຂະນະທີ່ຊີເຣຍພວມເກີດຄວາມຮຸນແຮງຢ່າງໜັກ ຍັງບໍ່ທັນເປັນທີ່ຈະແຈ້ງ ເທື່ອວ່າການລົງໂທດດັ່ງກ່າວນີ້ ຈະຫ້າມບໍ່ໃຫ້ຍານາງເດີນທາງໄປອັງກິດຫຼືບໍ່ບ່ອນທີ່ເຊື່ອກັນ ວ່າຍານາງຍັງ ຖືສັນຊາດຢູ່ນັ້ນ ກ່ອນການປະຊຸມກັນ ລັດຖະມົນຕີການຕ່າງປະເທດອັງກິດ ທ່ານ William Hague ກ່າວ ວ່າ ການລົງໂທດດັ່ງກ່າວຈະຊ່ອຍເພີ່ມຄວາມກົດດັນຕໍ່ລັດຖະບານຊີເຣຍທີ່ທ່ານເວົ້າວ່າ ຍັງ ສືບຕໍ່ການສັງຫານປະຊາຊົນ ພວກນັກການທູດເວົ້າວ່າ ລາຍຊື່ໂດຍເຕັມ ກ່ຽວກັບເປົ້າໝາຍຂອງການລົງໂທດ ຈະມີການ ເປີດເຜີຍໃຫ້ຊາບເວລາການລົງໂທດດັ່ງກ່າວເລີ່ມມີຜົນບັງຄັບໃຊ້ໃນວັນເສົານີ້ ສະຫະພາບ ຢູໂຣບໄດ້ທຳການຕອບໂຕ້ຕໍ່ການປາບປາມພວກຝ່າຍຄ້ານຢ່າງນອງເລືອດທີ່ດຳເນີນມາເປັນ ເວລານຶ່ງປີຂອງທ່ານ Assad ດ້ວຍການລົງໂທດໃນຂອບເຂດທີ່ກວ້າງຂວາງ ຮວມທັງການ ຫ້າມບໍ່ໃຫ້ນໍາເຂົ້ານໍ້າມັນຈາກປະເທດຊີເຣຍ ແລະມາດຕະການອື່ນໆຕໍ່ທະນາຄານກາງຂອງ ປະເທດດັ່ງກ່າວ ຂະນະດຽວກັນ ພວກນັກເຄື່ອນໄຫວຝ່າຍຄ້ານ ລາຍງານວ່າ ຄວາມຮຸນແຮງຍັງດຳເນີນຢູ່ຕໍ່ ມາໃນວັນສຸກມື້ນີ້ ກຸ່ມສັງເກດການ ສິດທິມະນຸດໃນຊີເຣຍ ທີ່ມີສຳນັກງານຢູ່ປະເທດອັງກິດ ແຈ້ງໃຫ້ວີໂອເອຊາບວ່າ ທະຫານຊີເຣຍ 3 ຄົນທີ່ໂຕນທັບ ໄດ້ຖືກຂ້າຕາຍໃນການສູ້ລົບກັນ ຢ່າງດຸເດືອດທີ່ເມືອງ Azaz ໃກ້ໆຊາຍແດນເທີ ກີ ນອກນັ້ນກຸ່ມດັ່ງກ່າວຍັງແຈ້ງໃຫ້ຊາບວ່າ ກຳລັງຂອງຊີເຣຍ ພວມສືບຕໍ່ການໂຈມຕີຕໍ່ເມືອງ Homs ໃນພາກກາງຂອງປະເທດຊຶ່ງເປັນ ເຂດທີ່ທະຫານຊີເຣຍໄດ້ທຳການປິດລ້ອມແລະກາຍເປັນຂ່າວໃຫຍ່ເມື່ອບໍ່ດົນຜ່ານມານີ້